Vrae oor opstanding en wederkoms | Netwerk24
Deur Jan Venter 01 Maart 2021 00:00
Christus se opstanding en wederkoms is 'n sensitiewe onderwerp waaroor dikwels geredekawel word. Só het Leopold Scholtz, uit 'n wetenskaplike oogpunt, daaroor geskryf: "Dit is die wette van die natuur: Dis immers fisiek en biologies onmoontlik dat iemand wat gesterf het – en dit nogal 'n buitengewoon pynlike marteldood – spontaan weer tot lewe kan kom, en dit nogal eers op die derde dag." (11.02)
Hierteenoor lewer Rocco Hough regskundige bewyse dat Jesus ná sy opwekking aan Sy apostels verskyn het. Hy voer aan dit is onteenseglik waar omdat hulle, ondanks doodsdreigemente en selfs teregstellings, onwrikbaar volgehou het om oor Sy verskyning aan hulle te getuig. Dog Rocco sê ook: "Nee, dit is iets wat ons moet glo en hoe dankbaar is ek dat ek een van die gelowiges is wat dit kan bely." (15.02)
Die Bybelverhaal, dat die klip voor die graf weggerol is en die graf leeg was, dui daarop dat die opstanding fisiek was. Dit word verder onderskryf daardeur dat Jesus die wonde aan Sy hande onder Sy dissipels se aandag gebring het en selfs aan Tomas gevra het om sy hand in die wond aan Sy sy te steek. Jesus het ook saam met hulle vis geëet.
Juis hierin vind ek 'n onverklaarde probleem: Hoe is dit moontlik dat 'n fisieke Jesus in 'n geestelike hemel opgeneem is waar Hy reeds 2 000 jaar lank is? In watter vorm, geestelik of fisiek, gaan Hy "eendag" weer kom? Hieroor kan tot in der ewigheid geredekawel word, terwyl die oplossing eenvoudig is. Soos Leopold sê: "Jy gló of jy glo nié."